Un copil de 3 ani care s-a pierdut pe străzile din Rădăuți a fost salvat de jandarmi
Un copil în vârstă de 3 ani care s-a pierdut pe străzile din Rădăuți a fost salvat de jandarmi. Potrivit purtătorului de cuvânt al Inspectoratului de Jandarmi Județean Suceava, sergent major Botezatu Roxana Iuliana, astăzi, în jurul orei 13:00, în timpul exercitării atribuțiilor de serviciu, jandarmii din cadrul Detașamentului de Jandarmi Rădăuți au observat pe strada Călărași un copil care se deplasa cu o tricicletă pe mijlocul părții carosabile, nefiind însoțit de nicio persoană.
"Colegii noștri au procedat la căutarea părinților, în zonă, însă fără niciun rezultat. Minorul, în vârstă de trei ani, a fost dus de către jandarmi la sediul subunității, unde l-au învelit cu o pătură, deoarece tremura din cauza frigului, și i-au oferit de mâncare. Cu sprijinul Poliției Municipiului Rădăuți și Direcției de Asistență Socială și Protecția Copilului Suceava, jandarmii i-au identificat părinții, care erau extrem de îngrijorați și care au declarat că fiul lor a dispărut din curte în timp ce se juca. Reîntâlnirea a adus multă bucurie și liniște părinților. De asemenea, a oferit ocazia colegilor noștri de a le reaminti cât de important este să supraveghem atent copiii și comportamentul acestora", a transmis Roxana Iuliana Botezatu.